google/wiki40b huggingface dataset:
Sildekonge

Beskrivelse

Sildekongen er en langstrakt fisk som er sammentrykt fra sidene. Den kan bli opptil 270 kg og 15 m lang, noe som gjør den til den lengste beinfisken i verden. En mer vanlig lengde er tre meter. Sildekongen mangler tenner. Den er sølvfarget og har svarte og blå striper på sidene. Den har en tydelig sidelinje. Den har verken skjell, svømmeblære eller gattfinne. Halefinnen er liten eller mangler helt. Ryggfinnen er dyprød på farge, og består av 400 finnestråler hvorav de 10-12 første er forlengede. Sildekongen svømmer ved å bukte ryggfinnen fra side til side slik at den ovenfra ser ut som en sinuskurve; denne bølgebevegelsen går bakover, noe som gir fisken fremdrift. Bukfinnen på hver side består av en lang båndaktig finnestråle.
Sildekongen lever av småfisk, små blekkspruter og krepsdyr. Den holder til på 900 meter og dypere, noen ganger så dypt som 1000 meter.
Den yngler mellom juli og desember. Yngelen lever pelagisk nær overflaten.

Utbredelse

Arten er utbredt kosmopolitisk i alle varme og tempererte hav. I Europa er den kjent fra Portugal, Spania, Italia, Hellas, Malta, Tyrkia, Frankrike, Storbritannia, Færøyene, Island, Norge, Danmark og Sverige.

Observasjoner

Denne fisken ble første gang beskrevet i 1772 av den norske biologen Peter Ascanius (1723–1803) fra Aure, etter at to døde eksemplarer drev iland på Glesvær utenfor Bergen i 1765 og 1769. 
Epitetet glesne i det vitenskapelige navnet Regalecus glesne kommer av at fiskene ble funnet på Glesvær.
I 1990 ble den funnet på Læsø i Danmark. I 2008 ble et eksemplar funnet i Mørsvikbotn i Sørfold kommune, den var 6 meter lang. I 2009 ble en to meter lang sildekonge funnet i Eltravåg i Sveio. I 2009 ble og ett eksemplar på over 4 meter funnet i strandsonen i Ulvik kommune i Hardangerfjorden. I 2010 drev en død sildekonge på over tre meter i land i Bovallstrand i Sverige. Det er første gang denne arten har blitt funnet i svenske farvann siden 1879 da den ble funnet vest for Koster. Eksemplaret ble stilt ut på akvariet Havets hus i Lysekil. I 2013 ble en 5,5 meter lang fisk funnet død ved Santa Catalina Island utenfor California i USA.
Levende eksemplarer har blitt observert og filmet av dykkere og fjernstyrte undervannsfarkoster.
Fingerplekter

Fingerplekter (picks) er en type plekter som tres innpå fingrene og kan minne om en «falsk negl» for å plukke strengene på klimpreinstrumenter. Typisk benyttes denne typen plekter til pedal steelgitar, banjo og resonatorgitar, men også andre strengeinstrumenter.
Lillehammer Tilskuer

Lillehammer Tilskuer var en norsk avis med tilknytning til Høyre utgitt i Lillehammer i Oppland.
Avisa kom ut fra 1841 og var en fortsettelse av Oplands Tidende, etablert i 1837. Avisa ble slått sammen med den tradisjonelle Senterparti-avisa Gudbrandsdølen i 1990, som den hadde hatt et administrativt og redaksjonelt samarbeid med siden 1945. De to avisene ble slått sammen med A-presseavisa Dagningen i 1997 og etablerte Gudbrandsdølen Dagningen.
Coventry City FC

Historie

Klubben ble stiftet i 1883 av arbeidere på en sykkelfabrikk. I starten var de mest kjent som Singers, som var navnet på sykkelfabrikken. 10 år senere ble klubben profesjonell, og i 1898 fikk laget navnet Coventry City da det var bestemt at de kom til å flytte til en ny bane, Highfield Road.

Operasjon Premiership

Klubben var i toppdivisjonen fra 1967 til 2001. Etter nedrykket til Championship har det vært noen tunge år med skuffende resultater. De ønsker en snarlig retur til toppfotball. Fotballklubben har igangsatt «Operasjon Premiership». Målet er opprykk til Premier League innen 2008/2009-sesongen. 2005/2006-sesongen endte med en 8.-plass i Championship etter nedrykksplassering i begynnelsen, men en meget god andre del av sesongen løftet laget til en respektabel plassering.
Slagordet for «Operation Premiership» var «Ambition, determination and your help». Finansieringen av planen er avhengig av at lokale investorer og bedrifter samt fans bidrar med finansiering til å drive toppfotball i Coventry.

Norske spillere

Trond Egil Soltvedt og Runar Normann har begge spilt for klubben.
Katsuyoshi Shinto

Japans herrelandslag

Katsuyoshi Shinto spilte 15 landskamper for Japans herrelandslag.
Marie Geelmuyden

Familie

Hun var datter av Christian Torber Hegge Geelmuyden (1816–85) og Jensine Sophie Horn (1825–1913. Faren var av den opprinnelige hollandske slekt Geelmuyden og kommandør i marinen, lærebokforfatter i realfag og ordfører i Horten. Moren var datter av en mektig tollinspektør i Risør.

Utdannelse

Marie Geelmuyden tok guvernante-eksamen ved Nissens guvernanteskole i 1878.
Hun tok examen artium i 1883, og anneneksamen i 1884. Året efter dør faren og hun tar til med å studere realfag ved universitetet. Blant hennes kvinnelige medstudenter var Cecilie Thoresen, Minda Ramm, Sofie Honoria Bonnevie (senere gift med Vilhelm Bjerknes) og Ragna Dons. Hun hadde også en aktiv rolle i studentmiljøet, og ble valgt som første kvinnelige formann i Realistforeningen året 1892.  Marie Geelmuyden har skrevet om sin studietid i artikkelen Kammeratsliv blandt realister i 80-aarene, som ble trykket i boken Kvindelige studenters jubilæumsskrift: 1882-1907.
Marie Geelmuyden tok sin embetseksamen som realist i 1890. I 1903 hadde hun et studieopphold ved Sorbonne-universitetet i Paris.

Yrkesliv

Etter utdannelsen fikk Marie Geelmuyden en stilling som ungdomsskolelærer i en kommune på landet.
Hun ble senere lærer i naturfag ved Selskapet for Norges Vels husholdningsskoler rundt om i landet. I 1909 ble Statens lærerinneskole i husstell, Stabekk opprettet. Marie Geelmuyden ble ansatt ved skolen samme år, og ble dermed en av skolens første lærere. Hun arbeidet ved skolen på Stabekk frem til 1926.

Lærebokforfatter

I 1910 utga Marie Geelmuyden læreboken Kemi for husholdningsskoler med de dertil nødvendige sætninger av fysikken. I forordet skrev hun:
«Denne bok er beregnet paa husholdningsskolens lærerindeavdeling. Forat den ogsaa skal kunde benyttes ved husmorskolen, er der sat med smaa typer alt, hvad der maa ansees for overflødig for denne avdeling. Det som vedkommer det kemiske tegnsprog og atomteorien bør efter min mening heller ikke i lærerindeskolen tillægges synderlig vegt, men er medtat, fordi det for de flinkere elever letter tilegnelsen av det øvrige. Beskrivelse av eksperimenter har jeg anset det for unødig at forøke boken med. Lærerindeelever maa ganske vist lære at eksperimentere selv; men det maa ske under praktisk veiledning, og en saa kortfattet beskrivelse, som her kunde tages med, vilde være til liten hjelp.»
Boken kom i nye opplag i 1912 og i 1929.
Apagomerella

Utseende

Forholdsvis små og spinkle, gul- til gråaktige trebukker. Antennene er omtrent så lange som kroppen. Pronotum er rundet uten tenner på sidene. Dekkvingene er jevnbrede, nokså smale, avrundet i spissen, med lys søm.

Utbredelse

Den ene av artene lever i Costa Rica, den andre i det sørlige Brasil, Paraguay og Argentina.
Streken

Streken (originaltittel på italiensk: La Linea) er en italiensk animert komiserie som gikk på RAI fra 1971 til 1986. Serien handlet om den navnløse skikkelsen «Streken» som skulle forestille en liten, stilisert mannsfigur med lang nese som alltid er tegnet i profil og silhuett. Serien ble skapt av vitsetegneren Osvaldo Cavandoli (Cava, 1920-2007) i 1969. Skikkelsen er formet av en blyantstrek og ble opprinnelig tegnet som reklamefigur for en italiensk produsent av kjøkken- eller hvitevarer. Serien besto av 90 episoder, hver på rundt to til fire minutter, som ble produsert i 1971, 1978 og 1986.
Filmene viser en liten, stilisert mannsfigur med lang nese som alltid er tegnet i profil og silhuett. Figuren består av en enkel konturstrek som er del av en uendelig linje («bakke») figuren beveger seg på. Mannen møter hindringer og finner gjenstander på streken han går på, og ulike situasjoner oppstår. Ofte henvender han seg til tegneren på et slags tulleitaliensk for å få hjelp. Tegneren viser seg bare med handa og blyanten som om handlingen foregår på et tegnepapir. Selve streken er hvit mot en jevn bakgrunnsflate der fargen skifter med figurens sinnstemning. Filmene slutter oftest med at figuren når enden på streken og faller ut av bildet og historien med et hyl.
I Norge ble tegnefilmene blitt sendt som pauseinnslag på NRK på 1970- og 1980-tallet.
HTC Imagio

HTC Imagio er en Windows Mobile-basert mobiltelefon (smartphone) fra HTC. 
Den håndterer CDMA/EV-DO for å fungere på Verizon Wireless-nettet i USA, men støtter også GSM, slik at den kan brukes i andre land.
Den har resistiv berøringsskjerm på 3,6 tommer. Menysystemet er HTCs TouchFLO 3D, og kameraet er på 5 megapiksler.
Erichius vittatus

Utseende

En nokså liten (14-18 millimeter), avlangt oval, litt flat, matt svart hjortebille. Hannens mandibler er noe kortere enn hodet og har en kraftig, firkantet tann på undersiden. Hodet er forholdsvis stort bredt, med en U-formet lengderibbe, fasettøynene er ganske små. Pronotum har to rette, opphøyde, blanke lengderibber som er forbundet med en tverr-ribbe foran. Dekkvingene har hver sin lengdestripe av oransje skjell son løper parallelt med ytter- og bakkantene. På beina er lårene svarte.

Levevis

Artene mangler flygevinger og kan ikke fly.

Utbredelse

Arten er utbredt i Chile og Argentina.
USAs nasjonale laboratorier

USAs nasjonale laboratorier er amerikanske føderale vitenskapelige laboratorier for fremme av nasjonale økonomiske og forsvarspolitiske interesser. Energidepartementet administrerer en rekke slike nasjonale laboratorier, og kanaliserer føderal finansiering av vitenskap på denne måten. De fleste laboratoriene blir dog styrt og drevet av private selskaper og akademiske institusjoner på kontrakt med departementet.
I 2005 ble den amerikanske delen av Den internasjonale romstasjonen utpekt som nasjonalt laboratorium, med den hensikt å utvide anvendelsen av romstasjonen blant andre føderale etater og private organisasjoner.
Le Camp des Saints

Handling

Handlingen starter i Calcutta hvor en million fattige indere bestemmer seg for å sette kursen mot Frankrike i rustne skip. Immigrantene motiveres av en gruppe europeiske aktivister og noen velmenende idealister, som brutalt blir trampet i hjel da de enorme folkemassen strømmer innover de franske strendene fra båtene. Den store bølgen av mennesker gir landet enorme utfordringer. Problemene brer seg i land etter land i den vestlige verden og etterhvert bryter den vestlige sivilisasjon sammen.

Om boka

Boka ble en suksess i Frankrike og fikk ros av konservative intellektuelle som Michel Déon, Jean Cau og Louis Pauwels. Boka fikk imidlertid har medfart av anmelderne i Time Magazine. Boka er omstridt på grunn av det negative synet den har om mennesker fra den tredje verden. Kritikerne har sammenlignet den med høyreradikal hat-litteratur som Hitlers Mein Kampf og The Turner Diaries. Boka har ofte blitt sitert fra av den amerikanske journalisten og politikeren Steve Bannon.
I 2011 havnet den igjen på bestselgerlistene i Frankrike.
Den britiske TV-filmen Marsjen fra 1990 har et lignende scenario, men i motsetning til boka har den har et positivt syn på immigrantene. Boka har også blitt trukket frem i forbindelse med Den europeiske migrasjonskrisen i 2015.
Jacob den Danske

Kongesønn?

Historikeren Jørgen Nybo Rasmussen argumenterer for at Jacob var sønn av kong Hans og at han derfor var en yngre bror til Christian II. Denne oppfatningen deles ikke av alle, men ligger til grunn for Henrik Stangerups roman Broder Jacob.
Jacob trådte inn i Fransiskanerordenen under ukjente omstendigheter. I årene før reformasjonen var han i klosteret i Malmø, hvor han deltok i disputter med lutherske ledere. I 1530 ble fransiskanerne fordrevet fra klosteret, skildret av Jacob i Gråbrødrenes Fordrivelseskrønike, som var tenkt som et forsvar ved en eventuell gjenvinning av de konfiskerte klostrene. 
Med reformasjonen i 1536 kom et forbud mot tiggerordener, og Jacob ble derfor nødt til å gå i landflyktighet. Først reiste han til Mecklenburg og senere til Spania, hvor han ble autorisert av keiser Karl V til å virke i Spansk Amerika. I 1542 seilte han med et par medbrødre fra Sevilla til Vera Cruz i Mexico.

Misjonær i Mexico

I 1542 kom broder Jacob til Mexico hvor han lærte flere av de indianske språkene og opprettet flere klostre. Han gikk sterkt inn for indianernes likestilling i den katolske kirke, noe som vakte motstand hos de spanske kolonimyndighetene, i kirken og blant hans medbrødre. I spørsmålet om indianere kunne ordineres til prester, led Jacob nederlag og måtte underkaste seg kirkebot for sine feiltakelser. Han fortsatte likevel å arbeide for sine kjære indianenes rettigheter. 
Fra 1996 har det vært gjort forsøk på å få ham kanonisert.
Barne- og ungdomsforskning

Barne- og ungdomsforskning, også kalt tverrfaglig barne- og ungdomsforskning, eller mer spesifikt barneforskning og ungdomsforskning som separate disipliner, er et bredt og tverrfaglig forskningsområde som fokuserer på forhold som spesifikt gjelder barn og ungdom, hovedsakelig fra samfunnsvitenskapelig og pedagogisk ståsted. Det medisinske fagfeltet barnesykdommer regnes normalt ikke som del av feltet tverrfaglig barne- og ungdomsforskning, men som et eget fag.
I Norge er Barn et sentralt tidsskrift innen barneforskning og Tidsskrift for ungdomsforskning innen ungdomsforskning. Ved NTNU er Norsk senter for barneforskning et sentralt fagmiljø innen barneforskningen.
Fagmann.no

Fagmann.no er et nettsted og en uavhengig opplysningstejeneste som gir råd og tips ved bruk av håndverkere i byggebransjen i Norge. Nettsidene kaller seg selv «stedet for en trygg handel med byggebransjen». Portalen ble opprettet i 2002 på idealistisk grunnlag som et motsvar til useriøse håndverkere.
I dag tilbyr tjenesten kvaliteskontrollerte, det vil si sertifiserte, håndverkere som har drevet etter norsk forretningsplikt i minst to år. Dette skal sikre forbrukerne fagkunnskap og stoppe konkursryttere. Tjenesten tilbyr også byggekontrakter og relevante forbrukerguider og forskrifter. Det er gratis å være med i fagmann.no.
Polk kraftverk

Polk kraftverk er et kullkraftverk i Polk County, delstaten Florida, USA. Det har en installert produksjonskapasitet på 326 MW, fordelt på 2 blokker / turbiner. Operatør er Tampa Electric Co. Brenselkilden er kull.
Cyfac

Cyfac International er en liten fabrikk i La Fuye i Loiredalen i Frankrike som har spesialisert seg i å lage sykkelrammer. Navnet er et akronym på fransk som står for «håndlaget sykkelramme». 
Cyfac ble stiftet i 1983 av Francis Quillon. Fabrikken har sitt opphav i lokalene til en langt eldre sykkelfabrikk. Rundt år 2000 laget Cyfac rundt 1/3 av alle rammer som ble benyttet i Tour de France. I dag setter de sponsede merkene høyere krav til at ryttere benytter seg av merkets standardrammer. I 2008 ble fabrikken overtatt av Aymeric Le Brun og Eric Sakalowsky.
Cyfac tilpasser og produserer rammer etter kundens behov og ønske. De er verdens eneste fabrikk med produksjon av rammer i både aluminium, stål, titan og karbonfiber under samme tak. Cyfac har i lang tid samarbeidet med Lyon Center of Sports Medicine for å utvikle sitt unike Cyfac Postural System for optimal tilpassing av sykler.
Kingswood (New South Wales)

Historie

Kingswood er oppkalt etter guvernør Philip Gidley King, som eide land i området og som tidligere var dekket av skog. I 1881 var området kjent som Crossroads på grunn av krysset mellom Great Western Highway og The Northern Road (nå Parker Street). Navnet ble endret til Kingswood 2. august 1887.
Området ble brukt til landbruk og oppdeling av området til mindre tomter begynte etter at jernbanen ble bygget i 1862, selv om sporet til Kingswood ikke åpnet før 1887.

Transport

Kingswood jernbanestasjon er på Western Line av City Railnettverket, mellom Penrith og Werrington. En ny jernbanestasjon som er nærmere universitetsområdet til University of Western Sydney er foreslått bygget og er en del av utviklingsplanen for bydelen.

Skoler

Det finnes tre offentlige skoler i bydelen, Kingswood Public School (barneskole), Kingswood South Public School (barneskole) og Kingswood High School (ungdomsskole), og en privat videregående skole, St Dominic's College, som er drevet av Christian Brothers. University of Western Sydneys Penrith avdeling er spredt over bydelene Kingswood og Werrington. Universitetet kan nåes fra jernbanestasjonene i begge bydeler. I bydelen finner en også Nepean College of TAFEs Kingswood avdeling.

Styresett

På kommunenivå er Kingswood en del av Penrith City Council. På delstatsnivå tilhører bydelen Londonderry, og er på føderalt nivå en del av valgdistriktet Lindsay, representert av David Bradbury fra det australske Labor partiet.
Galvė

Galvė er en innsjø nordøst i Trakai i Litauen. Innsjøen har 21 øyer og en av dem huser Trakai slott. På øya Bažnytėlė er det ruiner av en gammel ortodoks kirke.
Nordsjøfastlandet

Norges tidligste befolkning

For rundt 10-12 000 år siden la mennesker som tilhørte Ahrensburgkulturen ut på vandring. Kulturen har sitt navn etter et funnsted nær Hamburg i Nord-Tyskland. De dro over Jylland og ut til Nordsjøfastlandet.
Det er gjort funn fra denne tiden på Galta i Rennesøy og på Bratthelgeland på Karmøy. Det eldste funnet hittil synes å være boplassen Pauler 1 i Larvik kommune, ca. 10 400 år før nåtid. Det er også gjort arkeologiske funn i Nordsjøen, der Nordsjøfastlandet engang lå.
Perri Shakes-Drayton

Karriere

Hun ble kjent ved det engelske skolemesterskapet, der hun satte ny britisk juniorrekord på 400 m hekk. Hun gjorde sin første store internasjonale opptreden ved Junior-VM i friidrett 2006, der hun endte på åttendeplass, og satte ny personlig rekord på 57,52 sekunder. Hun tok sølv ved Junior-EM 2007, med tiden 56,46, som var ny britisk juniorrekord. 
Shakes-Drayton vant 400 m hekk på kvalifiseringen til OL 2008, men klarte ikke å nå kvalifiseringsgrensen. Dermed ble veteranen Tasha Danvers valgt ut til å representere Storbritannia i stedet, og hun vant OL-bronse. Shakes-Drayton har i stedet et mål om medalje ved 2012-OL i London. Ved det britiske mesterskapet 2009 i Birmingham kom hun på andreplass på 400 meter, bak regjerende verdensmester Christine Ohuruogu, men satte ny personlig rekord. Senere deltok hun i U23-EM i friidrett 2009, der hun vant gull på 400 m hekk med tiden 55,26 sekunder, som var ny personlig rekord. Dermed sikret hun en plass på Storbritannias landslag, og ble tatt ut til VM i friidrett 2009, noe hun kommenterte slik: "Jeg liker at folk snakker om meg. Det betyr at jeg må gjøre noe riktig akkurat nå. Nå må jeg leve opp til publisiteten, fordi publisitet er meningsløst hvis du ikke lever opp til det. "
Da hun deltok ved VM i friidrett 2009 i Berlin, nådde hun semifinalen, men endte på syvendeplass i sitt heat med tiden 57,57 sekunder. Hun nådde dermed ikke finalen. Hun løp inn til ny personlig rekord på 54,91 sekunder på 400 m hekk da hun vant Memorial Primo Nebiolo i juni 2010. 
I Tasha Danvers' fravær var Shakes-Drayton og Eilidh Child de eneste representantene fra Storbritannia ved EM i friidrett 2010 i Barcelona. Shakes-Drayton endte på 2.-plass i sitt innledningsheat, med tiden 55,35. Deretter endte hun på 3.-plass i sin semifinale, og kvalifiserte seg til finalen med ny personlig rekord på 54,73. I finalen endte hun på tredjeplass og vant bronse, med ny personlig rekord på 54,18. Hun deltok også på stafettlaget som vant bronse på 4 x 400 meter, bak Russland og Tyskland.
Romania i Eurovision Song Contest

Historikk

Det er landets allmennkringkaster TVR som sender konkurransen i Romania, og som velger landets bidrag og artist. Romania debuterte i 1994, men meldte seg også på konkurransen i 1993 sammen med seks andre land fra den tidligere østblokken. For å holde deltakertallet nede, krevde Den europeiske kringkastingsunion at de syv nye landene måtte gjennom en egen forhåndskvalifisering, kalt Kvalifikacija za Millstreet (Kvalifisering til Millstreet). De tre beste i kvalifiseringen ville få en plass i Eurovision Song Contest. Romania stilte med låten «Nu pleca», fremført av Dida Drăgan, som kom sist og dermed ikke kvalifiserte seg dermed til finalen i 1993.

Debuten

I 1994 fikk imidlertid Romania delta i Eurovision Song Contest sammen med en rekke nye deltakerland som Russland, Slovakia og Estland. I debuten ble Romania nummer 21 av 25, og den lave plasseringen gjorde at landet måtte stå over konkurransen året etter. Heller ikke i 1996 kvalifiserte landet seg, og landet måtte også stå over konkurransen i 1997 på grunn av det dårlige resultatet i 1994. Frem til 2002 måtte Romania stå over annethvert år på grunn av svake plasseringer i konkurransen. 
I 2002 snudde resultatene, og Romania fikk sin beste plassering til da med en niendeplass. En tiendeplass fulgte året etter, og dermed var landet direktekvalifisert til finalen i 2004. Etter å ha blitt nummer 18 i 2004, måtte Romania gjennom semifinalen i Kiev året etter. Der vant Romania semifinalen og kom på tredjeplass i finalen – landets til nå beste plassering i konkurransen. En fjerdeplass fulgte i 2006, etterfulgt av tre svake plasseringer. I Bærum i 2010 tangerte Romania rekorden sin, da Paula Seling og Ovi kom på tredjeplass med «Playing With Fire».

Diskvalifikasjonen

I årene 2010–2015 endte Romania midt på resultatlisten, før landet ble diskvalifisert kort tid før Eurovision Song Contest 2016. Bakgrunnen for diskvalifiseringen var at kringkasteren TVR gjentatte ganger ikke hadde tilbakebetalt gjeld til Den europeiske kringkastingsunion (EBU). Som straff besluttet EBU å diskvalifiserte Romania – bare 17 dager før konkurransen. Samme høst ble EBU og TVR enige om en nedbetalingsordning, og Romania fikk komme tilbake i Eurovision Song Contest i 2017.
Etter syvendeplassen i 2017 – landets beste plassering på syv år – røk Romania ut av semifinalen i 2018. Dette var første gang at landet ikke nådde finalen, etter at ordningen med semifinaler ble innført i 2004.

Språk

Frem til opphevelsen av språkregelen i 1999 sang Romania på rumensk. Etter 2000 har Romania stort sett sunget på engelsk, men landet sang også delvis på rumensk i 2008 og 2015. Romanias bidrag har også vært delvis på italiensk i 2006 og 2009, og bidraget i 2007 ble blant annet sunget på russisk, spansk og fransk.
Kapp Roca

Kapp Roca (portugisisk: Cabo da Roca) er det vestligste punktet på det portugisiske fastlandet, og er dermed også det vestligste punktet på det europeiske fastlandet. Romerne kalte stedet Promontorium Magnum.
Kapp Roca ligger 40 km vest for Portugals hovedstad Lisboa.
Poeten Luís de Camões definerte Kapp Roca som stedet «hvor landet ender og havet starter» (portugisisk: «onde a terra acaba e o mar começa»).
Resept

Resept (fra latin recipere, å ta.). brukes om oppskrift på blandinger og tilberedninger av enhver art, men særlig om legemidler. Leger, tannleger og veterinærer kan forordne reseptpliktige legemidler.

Gyldighet

En resept er vanligvis gyldig i ett år fra utstedelsesdatoen.
I Norge finnet et eneste unntak: resepter på prevensjonsmidler som er gyldige i tre år. Også helsesøstre og jordmødre kan skrive ut resepter på reseptpliktig prevensjon.
Så lenge utsteder og utstedelsesdato er den samme kan en resept fordele seg over flere sider.

Resepttyper

De to vanligste typene resepter er«hvit-resept» og «blå-resept». Blå resepter betales delvis eller helt av Rikstrygdeverket og ble tidligere skrevet på blå blanketter, derav navnet. I tillegg brukes «A-resept» ved forskriving av preparater på narkotikalisten, skjema om registreringsfritak for legemidler som ikke er markedsført i Norge og «grønn resept» som ikke gjelder for medisiner, men er råd om kosthold og mosjon.
Etter utprøving av elektroniske resepter, såkalt eResept, er systemet i bruk i hele landet fra 2013.